CELEX: 32005R0012
Language: el
Date: 2005-01-06 00:00:00
Title: Κανονισμός (ΕΚ) αριθ. 12/2005 της Επιτροπής, της 6ης Ιανουαρίου 2005, για την τροποποίηση των κανονισμών (ΕΚ) αριθ. 809/2003 και (ΕΚ) αριθ. 810/2003 όσον αφορά την παράταση της ισχύος των μεταβατικών μέτρων για τις μονάδες παραγωγής βιοαερίου και τις μονάδες λιπασματοποίησης σύμφωνα με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του ΣυμβουλίουΚείμενο που παρουσιάζει ενδιαφέρον για τον ΕΟΧ

7.1.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 5/3
            
         
      ΚΑΝΟΝΙΣΜΌΣ (ΕΚ) αριθ. 12/2005 ΤΗΣ ΕΠΙΤΡΟΠΉΣ
   
   της 6ης Ιανουαρίου 2005
   για την τροποποίηση των κανονισμών (ΕΚ) αριθ. 809/2003 και (ΕΚ) αριθ. 810/2003 όσον αφορά την παράταση της ισχύος των μεταβατικών μέτρων για τις μονάδες παραγωγής βιοαερίου και τις μονάδες λιπασματοποίησης σύμφωνα με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (1), και ιδίως το άρθρο 32 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1774/2002 θεσπίζει υγειονομικούς κανόνες σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο. Λόγω του αυστηρού χαρακτήρα των κανόνων αυτών, χορηγήθηκαν μεταβατικά μέτρα.
            
         
               (2)
            
            
               Ο κανονισμός (ΕΚ) αριθ. 809/2003 της Επιτροπής, της 12ης Μαΐου 2003, για μεταβατικά μέτρα, σύμφωνα με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, όσον αφορά τα πρότυπα μεταποίησης υλικών της κατηγορίας 3 και κόπρου που χρησιμοποιούνται σε μονάδες λιπασματοποίησης (2) παρέχει χρόνο στη βιομηχανία για να προσαρμοστεί και να αναπτύξει εναλλακτικά πρότυπα μεταποίησης για τα υλικά της κατηγορίας 3 και την κόπρο που χρησιμοποιούνται σε μονάδες λιπασματοποίησης έως τις 31 Δεκεμβρίου 2004.
            
         
               (3)
            
            
               Ο κανονισμός (ΕΚ) αριθ. 810/2003 της Επιτροπής, της 12ης Μαΐου 2003, για μεταβατικά μέτρα, σύμφωνα με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, όσον αφορά τα πρότυπα μεταποίησης υλικών της κατηγορίας 3 και κόπρου που χρησιμοποιούνται σε μονάδες παραγωγής βιοαερίου (3) παρέχει χρόνο στη βιομηχανία για να προσαρμοστεί και να αναπτύξει εναλλακτικά πρότυπα μεταποίησης για τα υλικά της κατηγορίας 3 και την κόπρο που χρησιμοποιούνται σε μονάδες παραγωγής βιοαερίου έως τις 31 Δεκεμβρίου 2004.
            
         
               (4)
            
            
               Η Επιτροπή ζήτησε τη γνώμη της Ευρωπαϊκής Αρχής για την Ασφάλεια των Τροφίμων (ΕΑΑΤ) για να επιτρέψει τον καθορισμό εναλλακτικών προτύπων μεταποίησης για μονάδες λιπασματοποίησης και παραγωγής βιοαερίου. Η γνώμη της ΕΑΑΤ αναμένεται στο τέλος του 2004. Εν αναμονή της γνώμης της ΕΑΑΤ, τα κράτη μέλη και οι φορείς εκμετάλλευσης ζήτησαν από την Επιτροπή να παρατείνει την ισχύ των μεταβατικών μέτρων που προβλέπονται στους κανονισμούς (ΕΚ) αριθ. 809/2003 και (ΕΚ) αριθ. 810/2003 για την αποφυγή της τυχόν στρέβλωσης του εμπορίου.
            
         
               (5)
            
            
               Τα μεταβατικά μέτρα που προβλέπονται στους κανονισμούς (ΕΚ) αριθ. 809/2003 και (ΕΚ) αριθ. 810/2003 πρέπει, επομένως, να παραταθούν για περαιτέρω χρονικό διάστημα, ώστε να δώσουν τη δυνατότητα στα κράτη μέλη να επιτρέψουν στους φορείς εκμετάλλευσης να εξακολουθήσουν να εφαρμόζουν εθνικούς κανόνες όσον αφορά τα πρότυπα μεταποίησης για τα υλικά της κατηγορίας 3 και την κόπρο που χρησιμοποιούνται σε μονάδες λιπασματοποίησης και παραγωγής βιοαερίου.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 1 παράγραφος 1, στο άρθρο 3 παράγραφος 2 και στο άρθρο 4 του κανονισμού (ΕΚ) αριθ. 809/2003, η ημερομηνία «31 Δεκεμβρίου 2004» αντικαθίσταται από την ημερομηνία «31 Δεκεμβρίου 2005».
   Άρθρο 2
   Στο άρθρο 1 παράγραφος 1, στο άρθρο 3 παράγραφος 2 και στο άρθρο 4 του κανονισμού (ΕΚ) αριθ. 810/2003, η ημερομηνία «31 Δεκεμβρίου 2004» αντικαθίσταται από την ημερομηνία «31 Δεκεμβρίου 2005».
   Άρθρο 3
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Ιανουαρίου 2005.
      
         
            Για την Επιτροπή
         
         Markos KYPRIANOU
         
         
            Μέλος της Επιτροπής
         
      
   
   
      (1)  EE L 273 της 10.10.2002, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 668/2004 της Επιτροπής (EE L 112 της 19.4.2004, σ. 1).
   
      (2)  EE L 117 της 13.5.2003, σ. 10.
   
      (3)  ΕΕ L 117 της 13.5.2003, σ. 12.